《别南康梦倩歌》
明代·何南凤

古来高僧能不俗，俗人以敬僧为福。近代僧每类俗人，僧俗二为俱碌碌。

是以我惟号半僧，得僧之半亦已足。何期匡南有梦庵，其人非僧更非俗。

示我本言及清言，剖胆见肝空罪福。梦庵境界总全真，向外求真自劳碌。

我亦当年号梦观，与君同梦无僧俗。咄哉匡山古道场，于今何异垄断局。

不有道者梦其间，俗杀木石与麇鹿。我来高卧未同年，梦里名山境既熟。

白云岭表系归情，剩下松间未了局。请君细看老棋盘，胜算全收方是足。

是真是梦尽输筹，惺惺却恃黄粱熟。

作者简介：何南凤(1588-1651)，广东梅州兴宁市石马人，是佛教临济宗传人，又是才华横溢的诗人。字道见，家名觉从，号知非，又号雷山，又称半僧先生，初堂老人，牧原和尚，跛足道人。明代万历十六年（1588）生，清代顺治八年（1651）卒，终年六十五岁。